Sve je u rukama Harisa Silajdžića, 11/12/02 - 2002-12-11
Kako će konačno izgledati vlast u Bosni i Hercegovini i ko će biti novi državni mandatar još je nepoznato. Senka Kurtović:
Predsjedništvo Stranke za Bosnu i Hercegovinu ovih bi dana, a vjerojatno i večeras, trebalo donijeti konačnu odluku o ponudi Stranke demokratske akcije za sudjelovanju u vlasti. Kako sada stvari stoje do odluke će u Stranci za BiH teško doći. Prvo jer su podijeljena mišljenja u samom vru stranke o tome treba li koalirati sa SDA, a samim tim i sa HDZ i SDS, a drugo jer SDA zapravo malo traži od kolega gospodina Silajdžića. Stranka demokratske akcije je, da podsjetimo, uglavnom putem medija Harisu Silajdžiću ponudila mjesto državnoga premijera. No, iz Stranke za BiH to su shvatili kao javni poziv pa su se počeli natjecati u nominiranju i traženju ministarskih i drugih visokih funkcija. Istovremeno su, optužuje ih SDA, čelnici Stranke za BiH dogovarali partnerstvo sa SNSD Milorada Dodika. Sada je sve jasno, Stranka za BiH je u pregovorima zatražila polovinu vlasti koja pripada Bošnjacima. Osim premijerskoga mjesta u državi i funkciju zamjenika državnoga ministra finansija i trezora. Stranka za BiH tražila je i doministarsko mjesto u vanjskih poslovima, te čelnika u Skupštini BiH, odnosno dva dopredsjednička mjesta u federalnom Domu naroda. Spisak želja Stranke za BiH je podugačak, pa su im iz SDA kazali da malo uspore. Ide se čak dotle da predsjednik SDA Sulejman Tihić javno poručuje da je mjesto u vlasti ponudjeno samo Harisu Silajdžiću i nikome više iz Stranke za BiH. Gospodin Tihić dodaje da u SDA ima najmanje tri kandidata za mjesto državnog premijera ukoliko gospodin Silajdžić odbije. A što se tiče samoga Harisa Silajdžića. On kao i obično mudro šuti. Ne javlja se ni medijima, ni u Stranku demokratske akcije. Kažu bliski mu suradnici da će sudjelovati na sjednici Predsjedništva svoje stranke kada se bude odlučivalo biti ili ne biti u vlasti sa SDA. Očito je da je i ovoga puta sve u rukama gospodina Silajdžića.